На основу члана 58. Закона о запосленима у аутономним покрајинама и јединицама локалне самоуправе („Сл. гласник РС“, бр. 21/16, 113/17 и 95/18), члана 89. став 2. Статута Општине Владичин Хан („Сл. гласник града Врања“, бр. 4/19) и члана 27. Одлуке о организацији Општинске управе Општине Владичин Хан („Сл. гласник града Врања“, број: 10/19), Општинско веће општине Владичин Хан на предлог начелника Општинске управе општине Владичин Хан, дана 8.9.2020. године, усвојило је

**ПРАВИЛНИК О ИЗМЕНИ И ДОПУНИ ПРАВИЛНИКА**

**О ОРГАНИЗАЦИЈИ И СИСТЕМАТИЗАЦИЈИ РАДНИХ МЕСТА У ОПШТИНСКОЈ УПРАВИ ОПШТИНЕ ВЛАДИЧИН ХАН**

**Члан 1.**

У Правилнику о организацији и систематизацији радних места у Општинској управи општине Владичин Хан, број: 06-74/5/19-III од 3.6.2019. године, врши се измена и допуна:

* у члану 15. Ђ) КАБИНЕТ ПРЕДСЕДИКА ОПШТИНЕ, под бројем 62. уместо радног места ,,Помоћник Председника општине за пољопривреду“, систематизује се радно место: **,,Помоћник Председника општине за развој и сарадњу са организацијама цивилног друштва“.**

**Опис посла:** Учествује у изради планова и пројеката развоја општине посебно у домену промоције инвестиције. Успоставља и одржава везу са надлежним Министарствима и државним институцијама и агенцијама. Прати развојне стратегије на свим нивоима и акционе планове који произилазе из њих. Израђује апликационе пројекте, бизнис планове и програме развоја. Промовише развојне могућности општине кроз сарадњу са донаторима, невладиним организацијама и инвеститорима. Прати рад привредног савета и предлаже иницијативе у вези са економским развојем са акцентом на приоритетним пројектима локалног економског развоја и плану капиталних инвестиција. Предлаже и унапређује механизме сарадње јединице локалне самоуправе са организацијама цивилног друштва у циљу стварања редовне комуникације, сарадње и њиховог укључивања у доношење одлука и израду прописа на локалном нивоу. Прикупља податке и извештава о сарадњи организација цивилног друштва са органима јединица локалне самоуправе. Одржава комуникацију и сaрaдњу са Канцеларијом за сарадњу са цивилним друштвом и припрема годишње извештавање о оствареној сарадњи између јединице локалне самоуправе и ОЦД. Обавља и друге послове по налогу Председника општине. За свој рад одговоран је Председнику општине.

**Услови:** Стечено високо образовање из научне области економских наука на основним академским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године (VII степен-дипломирани економиста) или специјалистичким студијама на факултету, и радно искуство у струци од најмање 3 (три) године.

**Члан 2.**

Овај правилник ступа на снагу осмог дана од дана објављивања на огласној табли Општинске управе општине Владичин Хан.

**ОПШТИНСКО ВЕЋЕ ОПШТИНЕ ВЛАДЧИН ХАН**

**БРОЈ: 06-68/1/20-III**

 **ПРЕДСЕДНИК**

 **Горан Младеновић**

**О б р а з л о ж е њ е**

Правни основ за усвајање Правилника о измени и допуни правилника о организацији и систематизацији радних места у Општинској управи општине Владичин Хан садржан је у одредбама Закона о запосленима у аутономним покрајинама и јединицама локалне самоуправе („Сл. гласник РС“, бр. 21/2016, 113/2017 и 95/2018) и одредбама Статута општине Владичин Хан („Сл. гласник града Врања“, бр. 4/19) којим је предвиђено да Правилник о организацији и систематизацији радних места у Општинској управи на предлог начелника Општинске управе усваја Општинско веће.

Разлог за доношење овог Правилника је усклађивање Правилника са изменама Закона о локалној самоуправи и кадровским променама на месту помоћника Председника општине, а које је у складу са законом систематизовано у Кабинету председника оштине као посебне организационе јединице у Општинској управи општине Владичин Хан.

Предложеном изменом Правилника о организацији и систематизацији радних места у Општинској управи општине Владичин Хан у Кабинету председника уместо радног места ,,Помоћник Председника општине за пољопривреду“, систематизује се радно место: **,,Помоћник Председника општине за развој и сарадњу са организацијама цивилног друштва“.**

На основу свега напред наведеног предлаже се Општинском већу општине Владичин Хан усвајање предложене измене Правилника о организацији и систематизацији радних места у Општинској управи општине Владичин Хан.